Alboraia participa en la commemoració del centenari del naixement de Vicent Andrés Estellés
23 de Gener de 2024

L'Ajuntament d'Alboraia se suma a la commemoració del centenari del naixement del poeta Vicent Andrés Estellés. 40 municipis i 3 universitats de la Comunitat Valenciana s'han unit per commemorar durant 2024 el centenari del seu naixement.

Ahir la regidora de Cultura, Conxa Villena Sierra, va assistir a la presentació del projecte a Burjassot, ciutat natal d'Estellés. Els municipis i universitats participants han creat una xarxa per promoure actes durant tot l'any, per commemorar este centenari del naixement de l'escriptor i periodista.

Vicent Andrés Estellés va nàixer a Burjassot el 4 de setembre de 1924 i va morir a València el 27 de març de 1993. Va ser periodista, escriptor i un dels poetes valencians més importants del segle XX i dels més reconeguts en valencià, considerat el principal renovador de la poesia valenciana contemporània.

Este projecte cultural de col·laboració, sota el títol "Estellés als pobles", promourà la celebració, en cadascun dels municipis participants, d'activitats de tota mena com a concerts, teatre, dansa, lectures, recitals, audiovisuals, exposicions, etc. A més, es duran a terme altres actuacions de dinamització conjuntes amb el fi de vertebrar el territori.

L'interés i respecte pel "fill del forner que feia versos" ha fet que els 40 municipis i les 3 universitats treballen conjuntament per omplir els pobles d'activitats de tota mena: concerts, teatre, dansa, lectures, recitals, audiovisuals, exposicions, etc. Tot açò agrupat baix la marca "Estellés als pobles".